**שי דורון** (נולדה ב-1 באפריל 1985 ברמת השרון) היא כדורסלנית עבר ישראלית. דורון היא הישראלית הראשונה שנבחרה בדראפט של ליגת ה-WNBA, על ידי קבוצת ניו יורק ליברטי ובמדיה גם שיחקה.

קריירת תיכונים
--------------

דורון נולדה ברמת השרון ליהודה ולתמרי דורון. בתיכון שיחקה כדורסל עבור בית הספר רוטברג, והובילה את בית הספר לשלוש אליפויות ישראל ולשתי זכיות בגביעים. כמו כן התחרתה באתלטיקה קלה, וזכתה במעל 60 מדליות בתחרויות שונות.

במטרה לשחק בעתיד כדורסל מכללות בקולג' ובהמשך בליגת ה-WNBA בארצות הברית, עברה בתיכון לניו יורק ולמדה שם את שתי שנות התיכון האחרונות שלה. היא שיחקה כדורסל במדי נבחרת הנשים של בית הספר שלה, Christ the King Regional High School, והובילה אותה לגמר אליפות התיכונים של מדינת ניו יורק, בקולעה 17.1 נקודות למשחק. באותה שנה הובילה את התיכון, בפעם ה-19 ברציפות, לאליפות ברוקלין-קווינס. בגלל הישגיה הייתה לנערה הראשונה מניו יורק לשחק במשחק מקדונלד'ס אול-אמריקן, וכן שיחקה בטורניר הכדורסל של נייקי, שבו זכתה בתואר ה-MVP ובתואר שחקן הטורניר. בשתי העונות בניו יורק, האחרונה והעונה שלפניה, זכתה בתואר שחקן השנה של גטורייד מניו יורק.

בשנתה האחרונה בתיכון קלעה 17.2 נקודות, מסרה 4.2 אסיסטים, תפסה 5.5 ריבאונדים וחטפה 6.0 כדורים בממוצע למשחק, והובילה את קבוצתה למקום הראשון במדינת ניו יורק.

קריירת מכללות
-------------

בין השנים 2004–2007 שיחקה במדי הטראפינס, נבחרת הכדורסל של אוניברסיטת מרילנד מליגת ה-ACC, אחת מהליגות המרכיבות את ליגת המכללות הבכירה (דיוויז'ן 1). בעונתה הראשונה בקבוצה נבחרה לחמישיית השחקניות החדשות של העונה בליגת ה-ACC, ובעונתה השנייה נבחרה לחמישיית השחקניות הטובות ב-ACC. בעונת 2005/06 הובילה את מרילנד לזכייה בטורניר אליפות המכללות בכדורסל.

קריירת מועדונים
---------------

ב-4 באפריל 2007 הייתה דורון לישראלית הראשונה שנבחרת בדראפט לליגת ה-WNBA, כשקבוצת ניו יורק ליברטי בחרה בה במקום ה-16.
בסיום עונת ה-WNBA של 2007 שבה דורון לישראל, והיא שיחקה במדי אליצור רמלה בליגת העל בכדורסל נשים. לאחר עונה מוצלחת ברמלה חתמה דורון בבשיקטש הטורקית. מיד בתחילת הפגרה בטורקיה חזרה לארץ והפעם במדי מכבי רמת חן.

בחודש יוני 2009 חתמה דורון על חוזה בקבוצת טרגובישטה, אלופת רומניה. בעונת 2010/2011 שיחקה באליצור רמלה, עמה זכתה בשלושה תארים: אליפות המדינה, גביע המדינה, וזכייתה ההיסטורית של הקבוצה בגביע יורוקאפ, לאחר ניצחון במשחק הגמר על קבוצת אראס הצרפתית.

ב-6 בנובמבר 2012, חתמה בקבוצת טרסוס הטורקית.

באוגוסט 2014 חזרה לישראל וחתמה בקבוצת מכבי בנות אשדוד וזכתה עימה בארבע אליפויות ובשני גביעים.
לאחר פרישה זמנית מכדורסל, חזרה דורון לשורות מכבי אשדוד בשנת 2019.

בשנת 2021 חתמה בקבוצת אליצור חולון.

בתחילת מרץ 2021 הודיעה על פרישה ממשחק פעיל.

נבחרת ישראל
-----------

דורון הובילה את נבחרת העתודה של ישראל לזכייה באליפות אירופה דרג ב' שנערכה בליטא ב-2005. היא הייתה מלכת הסלים בטורניר (24.7 נקודות למשחק) ואף נבחרה לשחקנית המצטיינת בו. זמן קצר אחר כך הודיעה שלא תצטרף לסגל הנבחרת הבוגרת בטורניר ההזדמנות האחרונה, בשל התחייבויות קודמות לאוניברסיטת מרילנד.

בנוסף למשחקיה במדי נבחרת ישראל, שיחקה דורון בנבחרת ארצות הברית למכביה השבע עשרה.

בשנת 2015 מונתה לקפטנית הנבחרת לקראת משחקי מוקדמות אליפות אירופה 2017.

תארים והישגים
-------------

* זכתה באליפות המכללות עם מרילנד בעונת 2005/2006.
* נבחרה לחמישייה השלישית של ה-ACC בעונתה הראשונה במרילנד.
* במשחק הראשון שלה במכללות קבעה שיא מכללה ושיא ACC של 27 זריקות עונשין במשחק אחד (מתוכן קלעה 23).
* נבחרה לחמישיית הפרשמניות של ה-ACC בעונת 2004.
* נבחרה לחמישייה הראשונה של ה-ACC בעונתה השנייה במרילנד.
* נבחרה לחמישייה השנייה של ה-ACC בעונתה השלישית במרילנד.
* מקום שלישי בסך הנקודות (1,878) בתולדות מכללת מרילנד.
* נבחרה למשחק מקדונלד'ס אול-אמריקן בעונתה האחרונה בתיכון.
* נבחרה במקום ה-16 בדראפט ה-WNBA לעונת 2007 על ידי הניו יורק ליברטי.
* גופייתה נתלתה על תקרת האולם של מרילנד כאות כבוד בשנת 2008.
* זכייה בדאבל עם אליצור רמלה בעונת 2007/2008.
* זכייה בגביע המדינה עם אליצור רמלה בעונת 2011/2010.
* זכייה בגביע יורוקאפ עם אליצור רמלה בעונת 2011/2010.
* זכייה באליפות המדינה עם אליצור רמלה בעונת 2011/2010.
* זכייה באליפות המדינה עם בנות אשדוד בעונת 2013/2014.
* זכייה באליפות המדינה עם בנות אשדוד בעונת 2014/2015.
* זכייה בדאבל עם בנות אשדוד בעונת 2015/2016.
* זכייה באליפות המדינה עם בנות אשדוד בעונת 2016/2017.
* בדצמבר 2015, זכתה בפרס הספורט הישראלי מטעם משרד התרבות והספורט על הצטיינות בתחומה.

חיים אישיים
-----------

לאחר פרישתה מספורט מקצועני, נכנסה בעקבות אביה לתחום קרנות ההון סיכון. נכון לאפריל 2023, דורון מועסקת בקרן ההשקעות אנד וונצ'רס.

קישורים חיצוניים
----------------

ויקישיתוף מדיה וקבצים בנושא **שי דורון** בוויקישיתוף

* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-WNBA
* דף השחקנית של שי דורון באתר מרילנד טראפינס
* בעז גאון, קורעת רשתות: סיפורה של שי דורון, באתר nrg‏, 18 בפברואר 2005
* אייל גיל, שי דורון, ספורטאי השנה, באתר הארץ, 11 באפריל 2011
* מירב אמיתי כהן, קפה עם שי דורון, 20 באפריל 2011
* רענן וייס, שי דורון: "תמיד רציתי להיות ב-FBI", באתר ynet, 27 באוקטובר 2012
* רענן וייס, שי דורון: "החלום הגדול - לזכות ביורוקאפ", באתר ynet, 5 במרץ 2015

הערות שוליים
------------

1. ↑  "Gball Online Magazine: High School Heroes"
2. ↑  יונתן כהן, ‏שי דורון חתמה ברומניה: חשוב לי לשחק באירופה, באתר ONE‏, 3 ביוני 2009
3. ↑  שחר ברוך, שי דורון עזבה את רמלה וחתמה בטרסוס הטורקית, באתר ynet, 6 בנובמבר 2012
4. ↑  אריה ליבנת, בפעם השלישית: שי דורון מצטרפת למכבי אשדוד, באתר הארץ, 24 בדצמבר 2019
5. ↑  שי דורון חתמה באליצור חולון: "יכולה להרים אותנו למקומות הכי גבוהים", באתר וואלה!‏, 24 בינואר 2021
6. ↑  מכוונת גבוה: אליצור חולון החתימה את שי דורון, באתר ישראל היום, 24 בינואר 2021
7. ↑  לי נוף גזית, שי דורון פרשה רשמית: נפרדת לשלום מהחלום שלי, באתר ynet, 8 במרץ 2022
8. ↑  שי דורון: אני מוותרת על נבחרת ישראל, באתר ONE‏, 10 ביולי 2005
9. ↑  אתר למנויים בלבד כאן שי דורון, הקפטן שלכם, באתר "ידיעות אחרונות", 16 בנובמבר 2015
10. ↑  אורן אהרוני, טקס ספורטאי השנה 2015: כל הנבחרים, באתר ynet, 29 בדצמבר 2015